Иван Вазов
И тя кат тебе беше красна…

chitanka.info

И тя кат тебе беше красна,

игрива, ветрена и нежна,

с косица златна, с шия снежна

и със цалувка сладострастна;

и тя кат тебе беше жива

и поглед фърляше небесни

и бъблеше слова несвесни

на моята любов щастлива.

И тя тъй знайше да се въси,

да се милува и да пее,

от малко — горко да заплаче,

от нищо — лудо да се смее.

Ела ти в страстните обятья,

о, хубавице златокоса,

любов и пламък, и проклятья

в сърце ми сбрани на едно са!

Ела ти, нимфо вероломна,

та в страст гореща като лава

поне на миг да си я спомна,

поне на миг да я забрава.

1883

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.